Pinetown-ongeluk: Trokeienaar weer in hofBeeldmateriaal van die ongeluk op 5 September 2013 in Field’s Hillweg, Pinetown, KwaZulu-Natal Gregory Govender, die eienaar van die vragmotor wat in 2013 in Field’s Hillweg, Durban, die dood van 24 mense veroorsaak het, het Vrydag weer vlugtig in die Verulam-landdroshof verskyn. Natasha Ramkisson-Kara, woordvoerder van die Nasionale Vervolgingsgesag, het gesê Govender staan tereg op drie aanklagte wat verband hou met die Wet op Nasionale Verkeer en ŉ aparte aanklag oor die indiensneming van ŉ onwettige immigrant. ŉ Vragmotor van Govender se maatskappy, Sagekal, wat deur Sanele Goodness May van Swaziland bestuur is, het op 5 September 2013 teen Field’s Hill (M13) afgery gekom en in vier taxi’s en twee motors ingeploeg. May, wat onwettig die land betree het en sonder ŉ werkspermit gewerk het, is skuldig bevind op 24 aanklagte van strafbare manslag. Hy is in November 2014 tot agt jaar tronkstraf gevonnis. Die saak teen Govender is Vrydag tot 26 September uitgestel wanneer daar volgens Ramkisson-Kara waarskynlik op ŉ verhoordatum besluit sal word. Skokkende beeldmateriaal van die voorval is kort daarna op YouTube gelaai en is sedertdien reeds meer as 1 miljoen keer gekyk.